กรุงเทพซุ่มปรับแอพ
ธนาคารกรุงเทพจับมือไฟเซิร์ฟ ปรับแพลตฟอร์มบริการระบบชำระเงินและไอแบงก์กิ้ง เปิดตัวให้บริการบนแอปเปิ้ลวอตช์
26 พ.ค. 2559

ธนาคารกรุงเทพจับมือไฟเซิร์ฟ ปรับแพลตฟอร์มบริการระบบชำระเงินและไอแบงก์กิ้ง เปิดตัวให้บริการบนแอปเปิ้ลวอตช์
แหล่งข่าวจากธนาคารกรุงเทพ เปิดเผยว่า ในเร็วๆ นี้ธนาคารเตรียมเปิดตัวบริการแอพพลิเคชั่นโมบายแบงก์กิ้งรูปแบบใหม่ ที่ได้พัฒนาร่วมกับไฟเซิร์ฟอิงก์ (Fiserv Inc) อเมริกา ผู้ให้บริการเทคโนโลยีโซลูชั่นชั้นนำของโลกที่ให้บริการแก่สถาบันการเงินทั่วโลกกว่า 2,200 แห่ง ด้วยการพัฒนาขึ้นจากแพลตฟอร์มโมบายแบงก์กิ้งและระบบชำระเงิน Mobiliti Edge (TM) ของ Fiserv โดยลูกค้าธนาคารกรุงเทพสามารถเข้าถึงบริการทางการเงินได้ทั้งผ่านโทรศัพท์ มือถือ แท็บเล็ต หรือแม้แต่นาฬิกาแอปเปิ้ลวอตช์ 
“ธนาคารยังได้เสริมบริการชำระเงินแบบ peer-to-peer (P2P) ผ่านมือถือ รวมทั้งบริการข้อความและแจ้งเตือนลงบนแอพนี้ด้วย” แหล่งข่าวเปิดเผย 
แหล่งข่าวเปิดเผยว่า ปัจจุบันธนาคารกรุงเทพมีลูกค้าเปิดบัญชีราว 17 ล้านบัญชี  โดยบริการโมบายแบงก์กิ้งกำลังได้รับความนิยมอย่างมากในประเทศไทย ด้วยโซลูชั่นของไฟเซิร์ฟ ธนาคารกรุงเทพจึงเดินหน้าใช้กลยุทธ์ที่มุ่งเน้นลูกค้าเป็นหลัก พลิกโฉมผลิตภัณฑ์และบริการดิจิทัลแบงก์กิ้ง พร้อมขับเคลื่อนนวัตกรรมในอุตสาหกรรมธนาคารของไทย 
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ดิจิทัลแบงก์กิ้งของธนาคารมุ่งเน้นไปที่การให้บริการโมบายแบงก์กิ้ง และบริการชำระเงินที่มีคุณลักษณะการใช้งานที่ครบครัน ใช้งานง่าย เพื่อช่วยให้ชีวิตของลูกค้าง่ายและสะดวกยิ่งขึ้น 
ทั้งนี้ ช่องทางให้บริการผ่านมือถือนั้นเป็นหัวใจสำคัญของกลยุทธ์ของธนาคาร เป็นส่วนหนึ่งของโครงการนวัตกรรมมือถือที่ธนาคารกำลังดำเนินการอยู่ เพื่อรองรับผู้ใช้งานและบริการใหม่ๆ ที่มีแนวโน้มเพิ่มขึ้นอย่างรวดเร็ว และเชื่อมต่อกับกองทุนรวม และอื่นๆ